
Ο ΔΗΜΟΣ ΜΙΝΩΑ ΠΕΔΙΑΔΑ

Σήμερα, Αύριο και στο Μέλλον

Σας ευχαριστώ για την ανταπόκριση, 
σας ευχαριστώ για την μεγάλη και από όλο το δήμο συμμετοχή. 

Ως άνθρωπο Με συγκινείτε. 
Αλλά ως πολιτικό με γεμίζετε με μεγάλες ευθύνες …. 

Και κυρίως επιβεβαιώνετε ότι είναι απόλυτα σωστή η απόφασή μου να ανταποκριθώ στο κάλεσμα του τόπου μας. 
Σήμερα θα μιλήσουμε για τον τόπο, για τα καυτά προβλήματα που αντιμετωπίζουν οι κάτοικοι του δήμου και ιδιαίτερα οι σεισμόπληκτοι. 

Να σκεφθούμε και να μιλήσουμε για την προοπτική του αλλά και για τη  μεγάλη δυνατότητα να δημιουργήσουμε ένα δήμο πρότυπο, με αξιοποίηση όλων των ενδογενών δυνάμεων και ταυτόχρονα στοχευμένη εξωστρέφεια και δικτύωση σε εθνικό και ευρωπαϊκό επίπεδο.
Να είστε σίγουροι ότι μπορούμε να το πετύχουμε, με τα ισχυρά συγκριτικά πλεονεκτήματα του τόπου μας, τους ανθρώπους, τον φυσικό πλούτο, την Ιστορία, τα μνημεία, την παράδοση και τον πολιτισμό μας. 

Την παραγωγική δυναμική και το επιχειρείν της περιοχής, τις υπάρχουσες υποδομές και την προοπτική δίνει η θέση μας και η λειτουργία του αεροδρομίου αν το εντάξουμε σε ένα σχεδιασμό για όλο το δήμο που θα αναλύσουμε παρακάτω. 
Είμαστε σε μια περιοχή, με μακρά ιστορία και σπουδαία παράδοση και αυτά είναι η αφετηρία και μια σημαντική δύναμή μας για το αύριο και το μέλλον.

Είναι ίσως η πρώτη περιοχή της Κρήτης που κατοικήθηκε, όπως δείχνουν τα υπολείμματα των νεολιθικών οικισμών και των μετέπειτα όπως μαρτυρεί ο Ηρόδοτος στην «Ιστορία» του, για την αρχαία Λύκτο.

Πριανσός,  Ίνατος, η γειτονική Αρκαδία και πολλές άλλες σπουδαίες πόλεις της Μινωικής περιόδου, όπως μαρτυρούν οι διάσπαρτοι αρχαιολογικοί χώροι που έχουν αποκαλυφθεί αλλά όχι αξιοποιηθεί, Μέγαρο του Γαλατά, Ακρόπολη Σμαρίου, Σπήλαιο της αρχαίας Ελειθυίας στον Τσούτσουρα, Λόφος του Προφήτη Ηλία στο Αρκαλοχώρι, Αρχαιολογικός χώρος Σαμπά, Σπήλαιο του Λιλιανού, Καστελλιανών και Ινίου.
Στα βυζαντινά χρόνια, 11ο ως τον 15ο αιώνα, χτίστηκαν 60 και πλέον βυζαντινοί ναοί με πλούσια εικονογραφία.
Οι Μονές Αγκαράθου, Αγίου Νικήτα, Αγίας Μαρίνας Βόνης, Καλλέργη, Αγίων Αποστόλων στα Καστελλιανά, διαδραμάτισαν σημαντικό ρόλο, στους απελευθερωτικούς αγώνες και στην τόνωση του θρησκευτικού συναισθήματος των κατοίκων.

Στην Ενετοκρατία το Καστέλλι οχυρώθηκε με ψηλό τείχος και υπολείμματα του σώζονται στον αύλειο χώρο του ναού του Αγίου Γεωργίου. 
Αγώνες και εκατοντάδες θύματα στην τουρκοκρατία. 
Στην Επανάσταση του 1821, οι μισοί κάτοικοι σκοτώθηκαν, αιχμαλωτίστηκαν, ή χάθηκαν και ολόκληρα χωριά ερημώθηκαν, όπως μαρτυρείται στον «Κώδικα των Θυσιών». 
Και στις επαναστάσεις που ακολούθησαν από το 1841 ως το 1897, οι κάτοικοι των χωριών μας έλαβαν ενεργά μέρος, με τίμημα πολλούς νεκρούς και λεηλασία των περιουσιών τους. 
Ξεχωριστές μορφές Αρχηγών των Επαναστατών ήταν ο Αντώνης Τρυφίτσος, ο Κωστής ο Αρκαλοχωρίτης και ο Μανόλης Φρουδάς.
Στο Μακεδονικό αγώνα, στους βαλκανικούς, τον Α΄ Παγκόσμιο Πόλεμο 1916-1918 και την Μικρασιατική Εκστρατεία, ο τόπος μας έχασε δεκάδες παλικάρια στα πεδία των μαχών. 
Στον Ελληνοϊταλικό πόλεμο 40-41, 75 νεκροί. 

Πολλά τα θύματα και στη Μάχη της Κρήτης.

Στην Κατοχή από τις ναζιστικές δυνάμεις, αναπτύχθηκε περιοχή μας σημαντικότατη αντιστασιακή δράση, με πρωταγωνιστές δεκάδες σπουδαίους αγωνιστές.
· Πολεμικό αεροδρόμιο Καστελλίου. Δύο σαμποτάζ, το πρώτο τον Ιούνιο 1942 ήταν και το πρώτο στην κατεχόμενη Ευρώπη, με συμμετοχή των Γεωργίου Ψαράκη από το Αρκαλοχώρι, Κίμωνα Ζωγραφάκη και Γεωργίου Μαυραντωνάκη από το Καστέλλι ενώ στο δεύτερο το 1943 πρωταγωνιστούσαν πατριώτες της περιοχής και τα σχέδια του αεροδρομίου έκλεψε από τους Γερμανούς ο Δημήτρης Ελιώτης ή Λασιθιωτάκης. 
· Στην καταναγκαστική εργασία – αγγαρεία στο αεροδρόμιο συμμετείχαν καθημερινά οι κάτοικοι του δήμου μας.

· Από τις αρχές της κατοχής άνθρωποι της περιοχής μας συμμετείχαν ενεργά στην οργάνωση του Αλέξανδρου Ραφτόπουλου και κάποια χωριά όπως Σχινιάς και Καστελιανά έπαιξαν καθοριστικό ρόλο. Στο Φιλλίπω μάλιστα υπογράφηκε το πρώτο πρωτόκολλο της οργάνωσης και ίσως όλης της Κρητικής αντίστασης στις 3 Αυγούστου 1941. 
· Μεγάλη ήταν και  η συμμετοχή στις Οργανώσεις ΕΑΜ, ΕΠΟΝ και στην ΕΟΚ αργότερα μετά τη διάσπαση.

· Ο Μικρασιάτης Ναπολέων Σουκατζίδης από το Αρκαλοχώρι, έγινε παγκόσμιο σύμβολο θυσίας και ανθρωπιάς. 
· Η εξόντωση των οικογενειών κουτεντάκηδων και Μαυροκωσταίων και η θυσία δεκάδων άλλων αγωνιστών δείχνουν το πατριωτικό αίσθημα της περιοχής

· Η μάντρα του Σηφογιάννη στα ορεινά της Κασταμονίτσας
· Το μοναστήρι των Αγίων Αποστόλων στα Καστελλιανά

· Ο Οπλαρχηγός Γρηγόρης Χναράκης από το Θραψανό που πήρε μέρος στην απαγωγή του Στρατηγού Κράιπε

· Ο Τσούτσουρας, τόπος διαφυγής των καταδιωκομένων πατριωτών και επαφής με τη Μέση Ανατολή. 
· Κάθε χωριό και ένας ρόλος. Κάθε σπίτι και μια μαρτυρία.
 133 νεκροί και αγνοούμενοι στα στρατόπεδα συγκέντρωσης των Γερμανών
Αλλά και στον αντιδικτατορικό αγώνα, συμμετείχαν σημαντικές μορφές αγωνιστών του τόπου μας.
Και εδώ πρέπει να τονίσω τη σημαντική δουλειά που κάνουν οι ιστορικοί ερευνητές της περιοχής μας, την οποία θα στηρίξουμε και θα αξιοποιήσουμε. 
Φίλες και φίλοι 

Στα μεταπολεμικά χρόνια οι πατεράδες και οι παππούδες μας αγωνίστηκαν να ξαναστήσουν τον τόπο στα πόδια του, να αντιμετωπίσουν τη φτώχεια, να ζήσουν οικογένειες τους καλύτερα και να δημιουργήσουν. 
Και όλα αυτά σε αντίξοες συνθήκες, με ζωντανούς τους διχασμούς και τις άγονες αντιπαραθέσεις, με μια πολιτεία, άλλοτε χωρίς βούληση και άλλοτε αδύναμη να βοηθήσει, παρά το ότι υπήρξαν περίοδοι με σωστές αλλά όχι τόσο αποτελεσματικές πολιτικές. 
Μετά την δικτατορία, στην ειρηνική και δημιουργική περίοδο της μεταπολίτευσης, ο τόπος μας έζησε την πρόοδο και την ευημερία σε πολλούς τομείς.
Οι κοινωνικές ανισότητες μειώθηκαν, το επίπεδο ζωής βελτιώθηκε σημαντικά και τα παιδιά της υπαίθρου είχαν τις ευκαιρίες για τις σπουδές και την ζωή τους. 
Μια πρόοδος που έχει αφήσει μέχρι και σήμερα το θετικό της αποτύπωμα αλλά έπασχε από ανθεκτικότητα και βιωσιμότητα και για αυτό οπισθοχώρησε με την οικονομική κρίση και τις επόμενες που ακολούθησαν μέχρι και σήμερα.

Η ερημοποίηση και το μαράζωμα των χωριών είναι το σαράκι της υπαίθρου. 

Τα ημιαστικά κέντρα του δήμου μας εξάντλησαν τις δυνατότητές τους να συγκρατήσουν τον πληθυσμό που έφευγε στις μεγάλες πόλεις, τις ανεπτυγμένες τουριστικά περιοχές και το εξωτερικό. 

Οι επιπτώσεις του σεισμού δυσκολεύουν αφάνταστα τη ζωή των πληγέντων και ιδιαίτερα όσων διαβιούν στους οικίσκους αλλά και όλης της κοινωνίας και επέτειναν τη φυγή και από τα ημιαστικά κέντρα. 
Πολλές και σημαντικές οι προσπάθειες κυβέρνησης, Αυτοδιοίκησης και τοπικής κοινωνίας αλλά δεν έχουν αρκούν.
Επαινούμε και ευχαριστούμε άλλη μια φορά, όσους εργάστηκαν χωρίς να λογαριάζουν την κούραση, αιρετούς και εργαζόμενους στο δήμο, εθελοντές αλλά και τους φορείς, τους επιχειρηματίες και τους πολίτες από όλη την Κρήτη και την Ελλάδα που βοήθησαν με κάθε τρόπο. 

Σήμερα, αυτός ο ιστορικός τόπος που αγαπάμε μας βιώνει τα δύσκολα αφού συνυπάρχουν, εκτός από τα προβλήματα που έχει όλη η Ελλάδα από τις αλλεπάλληλες κρίσεις, το συνεχιζόμενο μαράζωμα της υπαίθρου και των οικισμών, οι καταστροφικές επιπτώσεις του σεισμού, τα προβλήματα από την κατασκευή του αεροδρομίου. 
Δεν υφίσταται όμως ένα ενιαίο σχέδιο αντιμετώπισης τους, που θα δώσει ασφάλεια και προοπτική. 
Αγαπητοί συντοπίτες και συνδημότες, 
Σαν άνθρωπος του τόπου, που έχω ζήσει μαζί σας την καθημερινότητα και τις δυσκολίες.

Νοιώθω αυτά που νοιώθετε, την  αγωνία και την αβεβαιότητα για το αύριο, την απογοήτευση από τις παραλείψεις και τις αδράνειες.
Και κυρίως το βάρος της ευθύνης για τον τόπο, για το παρόν και τις επόμενες γενιές.

Σκέφτομαι αυτά που σκέπτεστε, αναζητώντας ιδέες, προτάσεις και λύσεις για τα προβλήματα. 

Πιστεύω αυτά που πιστεύετε, ότι δηλαδή ο τόπος μας που δοκιμάζεται έχει τεράστιες δυνατότητες και μπορούμε να αλλάξουμε τα πράγματα και να φέρουμε ξανά την ελπίδα, την αισιοδοξία και το χαμόγελο.
Οραματίζομαι αυτό που οραματίζεστε.

Ένα δήμο που θα αντιμετωπίσει άμεσα τα βασικά προβλήματα και θα γίνει πρότυπο για όλη την Ελλάδα αλλά γιατί όχι και την Ευρώπη. 
Μια ΣΥΓΧΡΟΝΗ ΣΥΜΠΟΛΙΤΕΙΑ, ΤΟΠΟΣ ΑΞΙΟΒΙΩΤΟΣ ΚΑΙ ΠΡΟΟΡΙΣΜΟΣ, που θα ανταποκριθεί στα νέα δεδομένα και θα υποδεχθεί την αύξηση δραστηριοτήτων και  τον υπερδιπλασιασμό του πληθυσμού. 
Μια ΣΥΓΧΡΟΝΗ ΣΥΜΠΟΛΙΤΕΙΑ με ένα νέο μοντέλο ανάπτυξης, παραγωγής και ζωής 
-Με Βιώσιμη, ισόρροπη και ολόπλευρη ανάπτυξη, που θα έχει επίκεντρο τον άνθρωπο και την ωφέλεια του τόπου. 

Βιώσιμη, για:
Να σέβεται το περιβάλλον

Να είναι ανθεκτική στις κρίσεις

Ισόρροπη - γεωγραφικά, γιατί
Ο δήμος δεν έχει μόνο Αρκαλοχώρι, Καστέλι και Θραψανό αλλά και οικισμούς και ενδοχώρα και παραλιακό μέτωπο και ο ακρογωνιαίος λίθος είναι η αναστροφή της γενικευμένης πλέον εγκατάλειψης που θα καταστήσει μικρά και μεγάλα χωριά, πρωταγωνιστές και όχι κομπάρσους της ανάπτυξης.
Ολόπλευρη, γιατί,

η οικονομική ανάπτυξη πρέπει να συμβαδίσει με την κοινωνική και πολιτιστική και να στοχεύει στην τοπική ωφέλεια. 
Με επίκεντρο τον άνθρωπο,

για να συμβάλει καθοριστικά στην αντιμετώπιση των κοινωνικών ανισοτήτων,  την κοινωνική συνοχή και ευημερία.
Για την ωφέλεια του τόπου. 

Η λειτουργία του αεροδρομίου θα προκαλέσει την δημιουργία νέων πεδίων οικονομίας και εργασίας και ο Δήμος που λειτουργεί στρατηγικά παρεμβαίνει και ανοίγει δρόμους για να μην έχουν το όφελος μόνο μεγάλες εταιρείες που θα έλθουν αλλά και οι τοπικές επιχειρήσεις, οι παραγωγοί, οι επαγγελματίες, οι κάτοικοι και οι εργαζόμενοι, του τόπου μας. 

Μπορώ αυτό που μπορούμε συλλογικά, 
Να εκπονήσουμε ένα ολοκληρωμένο και οραματικό αναπτυξιακό σχέδιο.

Να μετασχηματίσουμε, το όραμα, τις ιδέες και τις προτάσεις, σε εφαρμόσιμο πρόγραμμα, το οποίο θα υλοποιήσουμε με αποτελεσματική διοίκηση, για να οδηγήσουμε το δήμο στην ολιστική ανάπτυξη και την κοινωνική πρόοδο.  
Φίλες και φίλοι,

Τις  τρεις μεγάλες προκλήσεις για την περιοχή θα τις διαχειριστούμε αποτελεσματικά με τη δημιουργία μιας TASK FORCE - Ομάδας Κρούσης για την καθεμιά:
-1ον Το χωρικό σχέδιο, που προϋποθέτει ουσιαστική δημόσια διαβούλευση για την εκπόνηση του βάσει του οράματος της τοπικής κοινωνίας, προς όφελος του τόπου και των ανθρώπων του.

Άμεση ανάγκη η ολοκλήρωση με προσαρμογή στα νέα δεδομένα των Πολεοδομικών μελετών Αρκαλοχωρίου και Καστελίου. 

-2ον Την ανοικοδόμηση των σεισμόπληκτων περιοχών και την οικονομική και κοινωνική ανασυγκρότηση όλου του δήμου. Από την πρώτη στιγμή είχαμε μιλήσει για την ανάγκη ενιαίου επιχειρησιακού σχεδίου με ισχυρό συντονιστή και πηγές χρηματοδότησης. 
Διεκδικούμε Ολοκληρωμένη Χωρική Επένδυση από το ΠΕΠ και άμεση υλοποίηση των έτοιμων προγραμμάτων που έχουν σχεδιαστεί για την αποκατάσταση δημόσιων και δημοτικών υποδομών αλλά και της στήριξης των ιδιωτικών επιχειρηματικών πρωτοβουλιών. Αναπτυξιακή Κρήτης, LEADER, Αναπτυξ νόμος με 70% κλπ
-3ον Την αξιοποίηση του αεροδρομίου και την διεκδίκηση υλοποίησης των υποσχέσεων για την χρηματοδότηση των έργων του αναπτυξιακού προγράμματος, για να ελαχιστοποιήσουμε τα αρνητικά και να αξιοποιήσουμε τα θετικά προς όφελος όλου του δήμου.
Το Μεγάλο στοίχημα είναι να αποφύγουμε να μετατραπεί η περιοχή σε τόπο αβίωτο, σε ΜΗ ΤΟΠΟ, με την απορρόφησή της από το Αεροδρόμιο.

Ο τόπος μας μπορεί και πρέπει να γίνει ΠΡΟΟΡΙΣΜΟΣ και ΚΕΝΤΡΟ όλης της Κρήτης και όχι απλό κέντρο διερχομένων που θα επιβαρύνεται μόνο τα αρνητικά.

Ενδεικτικά αναφέρω 8 προτεραιότητες αξιοποίησης όλων των συγκριτικών πλεονεκτημάτων του τόπου και τρεις στόχους:

1. Η ανάδειξη και δικτύωση των αρχαιολογικών χώρων και η δημιουργία Αρχαιολογικών Συλλογών και γιατί όχι και Μουσείου.

Στο Μουσείο Ηρακλείου είναι στις αποθήκες τουλάχιστον 8.000 ευρήματα από την περιοχή, ενώ οι συνεχιζόμενες ανασκαφές υπόσχονται σημαντικές αποκαλύψεις. 

2. Η στήριξη του πρωτογενή τομέα και των αγροτικών και κτηνοτροφικών προϊόντων και η σύνδεση του με τον τουρισμό.

3. Η Ανάδειξη των παραδοσιακών και παραγωγικών πόρων της περιοχής, στηρίζοντας τις επιχειρήσεις να μετατραπούν σε επισκέψιμες και να δικτυωθούν: 

Οινοποιεία, αγγειοπλαστεία, τυροκομεία, εργαστήρια μελιού, ελιάς,  αποστακτήρια κ.λπ. 

Αλλά και ολοκλήρωση του Μουσείου αγγειοπλαστικής τέχνης και δικτύωση παλιών ελαιοτριβείων, νερόμυλων και ανεμόμυλων κ.λπ.
Ανοικτό συνεδριακό κέντρο που θα καταστήσει το δήμο Κέντρο Συνεδριακού Τουρισμού 
4. Η στήριξη των αθλητικών και πολιτιστικών δραστηριοτήτων και δημιουργία νέων γεγονότων, σε απόλυτη συνεργασία με τους αθλητικούς και πολιτιστικούς φορείς, που παράλληλα πρέπει να επιδιωχθεί περισσότερο τοπικό χρώμα και ανάδειξη της παράδοσης και των πρόσωπα της περιοχής.
5. Ήπια τουριστική ανάπτυξη σε συνδυασμό με την ανάπλαση όλων των οικισμών, με δημιουργία δημόσιων και κοινόχρηστων χώρων και  κατοικιών για ιδιοκατοίκηση αλλά και διαμονή επισκεπτών και δημιουργία μικρών τουριστικών και αγροτουριστικών μονάδων που δένουν με την ταυτότητα της περιοχής. 
Δεν θα πρέπει και δεν μπορεί να επιδιωχθεί να γίνουν τα  «πάντα» σε κάθε οικισμό αλλά αυτό η αυτά που αποτελούν την ιδιαίτερη  ταυτότητά του. 
6. Σε Αρκαλοχώρι, Καστέλι και Θραψανό αλλά και σε άλλους οικισμούς μπορεί να διαμορφωθούν ανοικτές αγορές ή και επισκέψιμες γειτονιές  
7. Ανοικτές επιχειρηματικές ζώνες και πάρκα. 

Τρία θεματικά Πάρκα: α) Νέων τεχνολογιών, κυκλικής Οικονομίας και κοινωνικής επιχειρηματικότητας β) Αγροκτηνοτροφικής παραγωγής, εκπαίδευσης, κατάρτισης και κρητικής διατροφής γ) Ιστορίας και πολιτισμού 
Τρείς στόχοι ενδεικτικά για το επόμενο διάστημα:
1. Βιοκλιματικός Δήμος και αυτοπαραγωγή όλης της ηλεκτρικής ενέργειας που καταναλώνει, για να μηδενίσει το αντίστοιχο  κόστος λειτουργίας και να μειώσει τα τιμολόγια καθώς και να συμβάλλει στην αντιμετώπιση της ενεργειακής φτώχειας των δημοτών, σε συνεργασία και ισότιμη σύμπραξη με την Μινώα Ενεργειακή που πρωτοπορεί.
 Όλα τα πρότζεκτ που χρηματοδοτεί ο δήμος θα έχουν ρήτρα εξοικονόμησης ενέργειας και μηδενικού περιβαλλοντικού αποτυπώματος.
2. Ολική ανακύκλωση σε όλο το φάσμα των δραστηριοτήτων.

        Σχεδιασμός, εκπαίδευση και σταδιακή εφαρμογή σε όλες τις δραστηριότητες δήμου, δημοσίου, κατοικιών, καταστημάτων κ.λπ.  σε συνεργασία με τον ΕΣΔΑΚ και τους φορείς ανακύκλωσης. 
Δεν είναι πολυτέλεια. Τα επόμενα χρόνια θα προκληθεί κρίση απορριμμάτων με τεράστιο οικονομικό κόστος ανά οικογένεια και επιχείρηση.

 Ήδη επιβάλλεται τέλος ταφής που θα μετακυλυθεί στους δημότες.

Το πρόγραμμα ολικής ανακύκλωσης, πέρα από τη διαλογή πηγή, μπορεί να συμπεριλάβει την πρώτη τουλάχιστον επεξεργασία για επαναχρησιμοποίηση και  μπορεί να  υλοποιηθεί από νέους ανθρώπους που θα συστήσουν Κοινωνικές Επιχειρήσεις σε σύμπραξη με τοπικές επιχειρήσεις. 
Και εδώ θέλω να τονίσω τη χρησιμότητα του θεσμού της Κοινωνικής Επιχειρηματικότητας στην τοπική ωφέλεια και την εργασία για νέους που είχα την τιμή να εισηγηθώ το 2010 για πρώτη φορά στην Ελλάδα και καταθέτω την βούληση μου να τον αξιοποιήσουμε σε καινοτόμες δράσεις του δήμου, 
Προστασία και αξιοποίηση της δημοτικής περιουσίας.
Οι σχολάζουσες υποδομές όπως τα σφαγεία πρέπει να λειτουργήσουν άμεσα, πρώτα από όλα γιατί θα στηρίζουν την ντόπια παραγωγή και κατανάλωση.
Τα εγκαταλειμμένα στρατόπεδα, μπορούν να αξιοποιηθούν για εκπαιδευτικούς, πολιτιστικούς και Αθλητικούς σκοπούς. 
Φίλες και φίλοι
Το καλύτερο σχέδιο και οι ωραιότερες ιδέες μπορεί να μείνουν γράμμα κενό, αν δεν υπάρχουν τρεις προϋποθέσεις: 

-Οι απαιτούμενοι πόροι, τα αναγκαία χρηματοδοτικά εργαλεία και η συνέργεια με τους άλλους αναπτυξιακούς φορείς
-Το αναγκαίο ανθρώπινο δυναμικό και

-Ένα Σύγχρονο και αποτελεσματικό Δημοτικό συμμετοχικό σύστημα Διακυβέρνησης

Ως προς τους πόρους και τα χρηματοδοτικά εργαλεία.
Η πολύχρονη εμπειρία μου στην κεντρική πολιτική σκηνή, στην Νομαρχιακή αυτοδιοίκηση και σε άλλους θεσμούς, θα μας επιτρέψει να συνεργαστούμε θεσμικά και να διεκδικήσουμε τεκμηριωμένα και με προτάσεις εθνικούς και ευρωπαϊκούς πόρους, τόσο από την Κεντρική κυβέρνηση και την Περιφέρεια όσο και από ανταγωνιστικά ευρωπαϊκά προγράμματα σε συνεργασία με γραφείο στις Βρυξέλλες. 
Θα συνεργαστούμε με τα Πανεπιστήμια το Πολυτεχνείο και τα ερευνητικά κέντρα ΙΤΕ  και ΕΛΚΕΘΕ

Σημαντικό κομμάτι των διεκδικήσεων μας θα αφορά τις υποσχέσεις όλων των κυβερνήσεων ως ανταποδοτικά για το αεροδρόμιο, είτε περιλαμβάνονται στη σύμβαση όπως το άρθρο 18 που προβλέπει περίπου 300 εκατ που δεν έχουν αξιοποιηθεί είτε δεν περιλαμβάνονται.
Θα θέσουμε τεκμηριωμένα όλα τα ζητήματα στην κυβέρνηση και ταυτόχρονα θα προτείνουμε όλο το πακέτο των συνοδών και αναπτυξιακών έργων που απαιτούνται από τις οδικές συνδέσεις του αεροδρομίου και της περιοχής μέχρι τα αντιπλημμυρικά και τα έργα υποδομών που θα προβλεφθούν από το χωρικό και το αναπτυξιακό μας σχέδιο.

Άμεσες διεκδικήσεις η δημιουργία Τούνελ στο τμήμα Άγνος- Ξεροκαμάρες για την αποφυγή της περιβαλλοντικής καταστροφής και η αναβάθμιση και βελτίωση της ασφάλεια όλων των οδικών αξόνων που οδηγούν εδώ. 
Σε αυτό το σημείο θέλω να κάνω ξεκάθαρο ότι με την εταιρεία ΤΕΡΝΑ θα έχουμε θεσμική και διαφανή σχέση χωρίς κρυφολειτουργιές με σκοπό να τηρούνται οι υποχρεώσεις της προς τον τόπο και τίποτα λιγότερο. 
Το Ανθρώπινο δυναμικό είναι ίσως ο πιο σημαντικός παράγοντας
Αιρετοί, εργαζόμενοι, συνεργάτες εσωτερικοί και εξωτερικοί, thinktank  με τους αξιόλογους επιστήμονες της περιοχής μας, κοινωνία των δημοτών, με τους τοπικούς φορείς και τους εθελοντές επεκτείνοντας και συστηματοποιώντας με επιμόρφωση και κατάρτιση τις καλές πρακτικές (πολιτιστικοί σύλλογοι, αθλητικά σωματεία κλπ ). 
Προτεραιότητα η επαρκής στελέχωση με κινητικότητα άμεσα και προσλήψεις, καθώς και η πιστοποίηση των δημοτικών υπηρεσιών. 

Φίλες και φίλοι

Βούλησή μου είναι, να αξιοποιηθούν όλοι όσοι θέλουν και μπορούν να βοηθήσουν στο μεγάλο εγχείρημα για την πρόοδο του Δήμου Μινώα Πεδιάδας, να δημιουργήσουμε ένα καλύτερο αύριο και ένα ελπιδοφόρο μέλλον.
Γι αυτό το μήνυμά μας σήμερα είναι: 
 Όλοι μαζί για την πρόοδο του Δήμου Μινώα Πεδιάδας
Και απευθύνουμε ανοικτό κάλεσμα σε όλους να πάρουν μέρος μαζί μας στη μεγάλη προσπάθεια: 

Να συναντηθούμε και να μιλήσουμε από αύριο μέχρι τον Φεβρουάριο που θα αρχίσει η οργανωμένη διαβούλευση για το πρόγραμμα. 
Να ενταχθούν και να πάρουν μέρος, ως πρωταγωνιστές, σ’ αυτή την  ανοικτή διαβούλευση, στις ομάδες εργασίας και στις θεματικές εκδηλώσεις  που θα διεξαχθούν από το Φεβρουάριο και μετά.  
Έρχομαι τώρα στην πιο κρίσιμη προϋπόθεση, που είναι
Ένα σύγχρονο, αποτελεσματικό και ταυτόχρονα συμμετοχικό σύστημα δημοτικής διακυβέρνησης

Η πρόθεσή μου είναι να υπηρετήσω τον Δήμο χωρίς να λογαριάζω πολιτικό κόστος αλλά να υπολογίζω τους ανθρώπους και τον τόπο μας.
Ο Δήμος μπορεί να μην έχει νομική αρμοδιότητα για μια σειρά υποθέσεις αλλά έχει ευθύνη για όλους τους Δημότες και μέσω αυτής, υποχρέωση να παρακολουθεί, να παρεμβαίνει, να διεκδικεί  για όλα τα θέματα που αφορούν τον τόπο και είναι αρμοδιότητα των υπουργείων, της περιφέρειας ή άλλων φορέων.
Ελπίζουμε και θα επιδιώξουμε να είμαστε η αυριανή δημοτική αρχή και να διοικήσουμε αποφασιστικά και αποτελεσματικά αλλά σε συνεργασία με τους πολίτες, και την οργανωμένη κοινωνία των δημοτών. 

Με Διαβούλευση και σύνθεση που θα οδηγεί στην απόφαση και στο αποτέλεσμα.
Όλες οι αποφάσεις  Δημάρχου, εξουσιοδοτημένων αντιδημάρχων, εντεταλμένων συμβούλων, επιτροπών και Δημοτικού Συμβουλίου για σημαντικά θέματα, θα υπόκεινται στη βάσανο της διαβούλευσης. 

Με τους Δημότες μέσω ανάρτησης για συγκεκριμένες μέρες αλλά και με εκπροσώπους φορέων και δημοτών σε διαδικασίες ακρόαση των ανοικτών επιτροπών. 
Η θεσμική και αποτελεσματική λειτουργία του Δήμου επιβάλλει την συγκρότηση, εκτός των προβλεπόμενων επιτροπών από το νόμο και Ανοικτών Επιτροπών Διαβούλευσης και εισήγησης ανά θεματική ενότητα από δημοτικούς, συμβούλους και τοπικούς συμβούλους, εκπροσώπους φορέων και δημότες με εμπειρία και επιστημονικές γνώσεις για το αντικείμενο της επιτροπής.

Ενδεικτικά:

-Επιτροπή αγροκτηνοτροφικού τομέα, αγρότες, κτηνοτρόφους, έργα υποδομής, φράγματα, αρδευτικά 
-Μεταποίησης, υπηρεσιών και τουρισμού, επιχειρηματικότητα και καταναλωτές. 
-Μορφωτικών Θεμάτων, πολιτιστικά, αθλητισμός, εκπαίδευση 

-Κοινωνικών θεμάτων, Υγεία, Κοινωνική φροντίδα, πρόνοια, ποιοτικές κοινωνικές υπηρεσίες, σε οικογένειες, παιδιά, Άτομα με Αναπηρία, Ηλικιωμένους και ανήμπορους. Ενίσχυση του Βοήθεια στο Σπίτι και με υπηρεσίες.
Εδώ θέλω  να αναφέρω την ανάγκη να λειτουργήσει το ΔΗμοτικό ΣΥμβούλιο Νέων – (ΔΗΣΥΝ) Μινώα Πεδιάδας, που έχει θεσμοθετηθεί από τη δεκαετία του 90 αλλά έχει ατονήσει.
Όσα προβλέπονται από τους εθνικούς νόμους θα γίνουν σύμφωνα με τα προβλεπόμενα.
Όσα όμως δεν προβλέπονται θα γίνουν με δημοτικό νόμο, με κανονιστικές πράξεις, όπως προβλέπεται. 
Μια από τις πρώτες αποφάσεις του Δ.Σ θα αφορά τον Κανονισμό Λειτουργίας όπου θα προβλέπονται όλα όσα προκύψουν από την διαβούλευση, για το συμμετοχικό σύστημα Δημοτικής Διακυβέρνησης
Φίλες και φίλοι

Η αποκέντρωση δεν αποτελεί ιδεολόγημα ή πολιτική μόνο του ΠΑΣΟΚ που την εισήγαγε όπως και πολλά άλλα που αφορούν την αυτοδιοίκηση αλλά είναι ένα αποτελεσματικό σύστημα διοίκησης που έχει υιοθετήσει η Ευρωπαϊκή Ένωση, με την αρχή της επικουρικότητας κ.λπ.

Την πιστεύω βαθιά και απεχθάνομαι χρόνια τώρα τη νοοτροπία η αποκέντρωση να σταματά στο δήμαρχο. 
Θα επιδιώξουμε την Δημοτική αποκέντρωση με ανάθεση αρμοδιοτήτων σε συνεργάτες  και τοπικά όργανα, προσδιορισμό στόχων και αξιολόγηση επίτευξη τους. 
Οι Τοπικές Κοινότητες θα παίξουν καθοριστικό ρόλο, θα εμπιστευθούμε τους ανθρώπους που θα εκλεγούν 
1. Θα τις προικίσουμε με τον απαραίτητο προϋπολογισμό, που θα υπερβαίνει την προβλεπόμενη πάγια προκαταβολή, προκειμένου να μπορούν να αντιμετωπίζουν θέματα καθημερινότητας.    

2. Θα δημιουργήσουμε Διοικητική Μονάδα Υποστήριξης Κοινοτήτων για να υλοποιήσουν δικό τους προϋπολογισμό για την επίλυση προβλημάτων καθημερινότητας. 
Αναβάθμιση της Γραμμής του Δημότη με ολοήμερη λειτουργία σε επταήμερη βάση.
Για την αδιαμεσολάβητη πρόσβαση του δημότη στις υπηρεσίες και τους αρμόδιους αιρετούς,  για όλα τα θέματα μικρά και μεγάλα. 
Φίλες και φίλοι συνδημότες,

Όλα όσα σας παρέθεσα για το ΟΡΑΜΑ, τους στόχους και τις προτεραιότητες δεν αποτελούν παρά τη βάση της διαβούλευσης, που θα πραγματοποιήσουμε από το Φεβρουάριο για να συντάξουμε συλλογικά το σχέδιο και το πρόγραμμα εφαρμογής. 
Και απευθυνόμαστε στους δημότες και τις δημότισσες αλλά και τους μετέχοντες σε κινήσεις και πρωτοβουλίες για το δήμο, να συμμετάσχουν στις διαδικασίες.

Για να συγκροτήσουμε, με αξιολόγηση ένα ισχυρό συνδυασμό που θα ανταποκρίνεται στις απαιτήσεις του προγράμματος εφαρμογής. 
Ο τόπος δεν έχει ανάγκη από μια ακόμη παράταξη που θα διαψεύσει τις ελπίδες όσων την επιλέξουν αλλά από μια συστράτευση για την επιτυχία του εγχειρήματος της ανάκαμψης και της προόδου του τόπου.  

Επιδιώκουμε να ενώσουμε δυνάμεις και να γράψουμε όλοι μαζί την επόμενη σελίδα της ιστορίας του δήμου.  

Θα καλέσουμε όλους τους δημότες και τα στελέχη της αυτοδιοίκησης να μετέχουν, σε συζητήσεις, θεματικές εκδηλώσεις με τη συμμετοχή όλων, εκπροσώπων φορέων, εθελοντών, επιστημόνων και ειδικών αλλά και στην παρουσίαση καλών πρακτικών άλλων δήμων από Ελλάδα και Ευρώπη που μπορούμε να προσαρμόσουμε στα δικά μας δεδομένα.  

Οφείλω πριν να ολοκληρώσω την ομιλία μου να σας ενημερώσω ότι μετά την απόφασή μου, να ανταποκριθώ στο κάλεσμα του τόπου μου και να διαθέσω σ΄αυτόν την εμπειρία και τις γνώσεις που απέκτησα, ενημέρωσα τον Πρόεδρο του ΠΑΣΟΚ και συντοπίτη μας Νίκο Ανδρουλάκη και συζητήσαμε την κατάσταση και τις προοπτικές. 

Στη συνέχεια ενημέρωσα θεσμικά Περιφερειάρχη και αιρετούς και ιδιαίτερα του δήμου μας, τον Γραμματέα της ΝΕ και της ΔΟ του ΠΑΣΟΚ, τον συντονιστή του ΣΥΡΙΖΑ και τον πρόεδρο της ΝΟΔΕ Ηρακλείου.
Θα ενημερώσω και τα υπόλοιπα κόμματα και όλους τους τοπικούς φορείς αλλά θέλω να ξεκαθαρίσω ότι δεν ζητάμε χρίσμα από κανένα κόμμα. 

Άλλωστε είμαστε χρισμένοι από τους ίδιους τους πολίτες, στους κοινωνικούς και πολιτικούς αγώνες, εντός και εκτός Βουλής.

Ζητούμε όμως τη απρουπόθετη στήριξη όλων των κομμάτων είτε είναι κυβέρνηση είτε αντιπολίτευση στο έργο μας, για τους δημότες και τον τόπο.

Τελειώνοντας θέλω να σας ευχαριστήσω για την στήριξη που μου προσφέρατε απλόχερα όλα αυτά τα χρόνια, μαζί με τους συνεργάτες και τους πολίτες απ΄ όλο το  νομό.
Φίλες και φίλοι, 

Όλοι μαζί με ενότητα θα προχωρήσουμε στην επόμενη μέρα.

Θα δώσουμε τις δύσκολη μάχη και θα δουλέψουμε για να φτάσει ο Δήμο μας, στη θέση που του ανήκει και οι δημότες να έχουν αυτό που τους αξίζει. 

Σας ευχαριστώ μέσα από την καρδιά μου για τη συγκλονιστική παρουσία σας. 

Να είστε βέβαιοι ότι θα τιμήσω την εμπιστοσύνη σας, όπως πάντα»

